Gautengse ouers ontevrede oor plasings in skole | Netwerk24
REGSTREEKS: SA t. Eng (328/9)
Deur Arisa Janse van Rensburg 07 Desember 2019 07:59
’n Ma van Krugersdorp aan die Wes-Rand is ontsteld oor die skool waarin die Gautengse departement van onderwys haar dogter geplaas het.
Dit kom nadat Panyaza Lesufi, LUR vir dié departement, Maandag bekend gemaak het dat alle kinders wie se ouers die regte aansoekprosedure gevolg het vir 2020 ’n plek in ’n skool het.
Hoewel dit waar kan wees, sê die ma, wat anoniem wil bly uit vrees vir viktimisering, haar dogter is nou 10 km van hul huis in Rant-en-Dal geplaas.
“Ons het aansoek gedoen by Monument Primary School, maar my kind het plek gekry in die Laerskool Muldersdrift. Sy was die afgelope drie jaar in ’n Engelse kleuterskool en gaan sukkel om in ’n Afrikaanse skool aan te pas. Daar is ook nie vervoer van die laerskool af nie, wat dit verder bemoeilik,” sê sy. Hulle woon 3 km van Monument Primary.
Die meisie word ook van haar beste maatjies geskei.
“Dit klink dalk belaglik, maar so iets is belangrik vir haar sosiale en emosionele ontwikkeling. Dit is klaar ’n groot stap om laerskool toe te gaan en dit is traumaties vir haar om van haar vriende afskeid te neem.”
Panyaza Lesufi, Gautengse LUR vir onderwys. Foto: Mary-Ann Palmer
Die departement beweer die vrou het nie haar dokumentasie ingedien nie, daarom het haar kind nie plek gekry nie.
Die vrou sê sy het die aanlyn inskrywingsvorm voltooi en daarna gewag vir ’n SMS van die departement om te bevestig dat hulle haar registrasie ontvang het en om haar na ’n skool te verwys.
Volgens die departement se webtuiste sal hulle ’n SMS aan die ouers stuur, hoewel dit nie ’n voorvereiste is om vorms in te dien nie.
Die webtuiste stipuleer dat die belangrikste faktor die woonadres van die leerling is.
Die vrou is egter nie die enigste een met ’n probleem nie. Alicia Brits, ’n inwoner van Danville in Pretoria, se seun Raymond (6) is nog glad nie in ’n skool geplaas nie. Elmarie Buys, ook van Danville, se dogter Zelmarie (6) is in ’n skool geplaas wat 45 minute se stap weg is. Die gesin het nie vervoer nie.
Intussen het Steve Mabona, die departement se woordvoerder, op navrae oor die voorvalle gereageer met ’n ou mediaverklaring.
Luidens die verklaring is hulle besig om aandag aan alle navrae te gee.
“Die meerderheid hiervan is oor dokumentasie wat nie ingedien is nie en oor ouers wat ontevrede is oor die skool waar hul leerlinge geplaas is,” sê Mabona in die verklaring.
Indien jy ontevrede is met jou kind se plasing, kan ’n appèlvorm afgelaai word by www.gdeadmissions.gov.za.